Metti Forssellin ja hänen ystävänsä podcast-jakso on aiheuttanut melkoisen somemyrskyn.

Mikael Forssellin Metti-vaimo ja hänen ystävänsä Hanna ovat molemmat muotibloggaajia ja sometähtiä. Kaksikko julkaisee yhdessä myös podcastia, jota he omien sanojensa mukaan muun muassa pohtivat, ”kuinka selvitä tyylillä ja hengissä ruuhkavuosista”.

Metin ja Hannan uusin jakso on aiheuttanut varsinaisen somemyrskyn sisältönsä vuoksi. Ihmissuhteet -miehen suusta -nimellä otsikoidussa jaksossa Juha-niminen mies kertoo mielipiteitään naisia koskeviin kysymyksiin.

– Tämä on sellainen jakso, mikä ollaan haluttu tehdä jo ihan ensimmäisenä. Nyt me ollaan saatu tänne kiintiömies ja valioyksilö Juha, kaksikko iloitsi.

Monet kuulijat kuitenkin mykistyvät Juhan avattua suunsa. Mies kertoi, kuinka naisissa on parasta lähinnä pelkkä ulkonäkö.

– Me ollaan voimakkaammin visuaalisia kuin naiset, niin me katsotaan ulkomuotoa. Mies viehättyy eri asioista, puhutaan esimerkiksi tissi- ja persemiehistä. Meidän miesten pitää katsoa visuaalisemmin, että kenen kanssa saisi vaikka hyviä jälkeläisiä, Juha analysoi.

– Otetaan esimerkiksi vaikka miehen mielestä ei niin viehättävä nainen. Vaikka se nainen on menestynyt, sillä on hyvät jutut, rahaa ja hieno auto, niin not gonna work. Tämä johtuu siitä, että mies on ihmiskunnan historiassa toimittanut tiettyä roolia, jolloin hänen on täytynyt olla muutakin kuin raamillisesti pätevä, hän jatkaa.

Juhan mielestä myös muun muassa päätös parisuhteessa olemisesta on miehen. Nainen sen sijaan päättää, milloin päästää miehen petiinsä.

– Kun harrastetaan seksiä, niin nainen on tehnyt sen päätöksen. Kun mennään parisuhteeseen, niin mies on tehnyt sen päätöksen, hän täräyttää.

Miehellä oli sananen sanottavanaan myös muun muassa naisten vaatetuksesta.

– Jos se nyt verhotaan johonkin telttaan koska se on muotia, niin ei me saada siitä mitään. Korkkarit saavat pohkeet ja pakarat näyttämään paremmalta.

Juha antoi vinkkinsä myös naisten seuranhakuun omasta näkökulmastaan.

– Meillä miehillä ei ole mitään kehonmuokkauksellisiä apuvälineitä kuin naisilla. Siksi me miehet ei ihan uskota sitä, mitä me somessa nähdään. Siksi naisten pitää laittaa parastaan peliin siellä somessa. Me halutaan tietää ruumiinrakenne ja mahdollisimman edustavia kuvia.

Metti ja Hanna eivät kyseenalaistaneet Juhaa ja hänen mielipiteitään podcastissa ollenkaan, vaan tyytyivät myötäilemään vieraansa jutuille. He myös ylistivät jaksoaan ”hirveän hauskaksi” ennen somemyrskyä ja kiittelivät Juhan näkemyksiä jakson loppupuolella.

Podcastin sisällön levitessä sosiaalisessa mediassa sen Instagram-tili täyttyi hetkessä kritiikistä. Aihetta on ruodittu tiukoin sanankääntein myös muun muassa Jodelissa.

– Turha syyttää ”Juhaa” yksin tästä kurasta, kun kaksi naista hakkaa moukarilla tasa-arvon ja naiseuden pohjaa palasiksi! Parasta lopussa vielä kiittely ja ”Juhan” ylistys, eli ei mitään käsitystä tai tilanteen lukutaitoa siitä mikä oli haastattelun todellinen luonne, hävetkää!

– Ensimmäinen podcast-jakso ikinä, jonka kuuntelusta tuli oikeasti tosi paha mieli. Tässä vaiheessa on turha yrittää heittää vierasta bussin alle, kun aamulla jakso oli vielä mielestänne niin huisin hauska.

– Oli kyllä todella hirveetä kuunneltavaa, vaikee uskoa et joku ihan oikeesti ajattelee noin. Teilläkin on paljon nuoria tyttöjä seuraajina, joten olisi syytä miettiä tarkkaan millaisia juttuja julkaisee.

– Onko teidän mielestä oikeasti ok vuonna 2019 suoltaa tällaista, anteeksi vaan, paskaa julkiseen kuunteluun? Hetkeen en ole törmännyt näin sovinistiseen, epätasa-arvoiseen ja naisia halventavaan keskusteluun ja vastauksiin, johon te vielä yhdytte. Tällaista ei todellakaan saa kuunnella ”filtterin läpi” ja seivata subjektiivisilla mielipiteillä.

– En oo pitkään aikaan kuullut mitään näin järkyttävää. ”Ihhih niin sanavalmis ja niin hauska vieras että nauroin silloin ja nauran nyt ihhihih.” Nyt on vuosi 2019, miten tällaista voi pitää hyvänä juttuna?

– Mun maanantai ei ole aikoihin alkanut näin huonosti. Järkyttävää naisen esineellistämistä koko jakso. Hävetkää. Tämä todisti taas sen surullisen faktan että tasa-arvo ei ole vieläkään toteutunut, ja meidän kaikkien pitää tehdä paljon työtä sen toteutumisen eteen.

– Olipas todella misogynististä ja naista alentavaa puhetta jaksonne vieraalta. Todellinen pohjanoteeraus koko jakso. Mies oli siinä ilmeisesti edustamassa ”mieseläinlajia” ja päällimmäisenä tästä jaksosta jäi käteen se, että naiselle loppupeleissä tärkeintä on vaan näyttää hyvältä miehen silmää varten.

– Tämä jakso sisälsi järkyttävän sovinistisia, naisia halventavia ja misogynistisiä näkemyksiä vieraanne taholta. On häpeällistä, että tällaisten seksististen näkemysten esittämiselle tarjotaan julkinen foorumi tuoda mielipiteitään esille - varsinkin, kun podcastinne kohdeyleisönä ovat nuoret naiset.

Metti kommentoi saamaansa kritiikkiä myöhemmin Instagramin tarinoissaan. Myös Hanna pyysi anteeksi julkaisua podcastin tilillä.

– Haluan tässä kohtaa vielä pointtaa, että se on ainoastaan yhden miehen mielipide ja hän voi puhua vain omasta puolestaan. Antakaa niiden mielipiteiden ja sanojen mennä sellaisen pienen filtterin läpi, hän kommentoi.

Metti kertoo hänen ja Hannan tavanneen podcastinsa vieraan haastattelutilanteessa vasta ensimmäistä kertaa.

– Musta tuli ehkä vähän liian vieraanvarainen ja menin ehkä liikaa siihen mukaan. Otin tosi huumorilla nämä hänen juttunsa. Toivon, että olisin haastanut häntä enemmän. Mun olisi pitänyt ottaa siitä enemmän vastuuta, mutta kaikkia ei voi miellyttää, eikä pidäkään.

– Toivon, että ihmiset eivät tuomitsisi niin nopeasti.